Power-kæden må præsentere et trecifret milliontab i deres nye regnskab

Selskabet bag 'Danmarks nye elektronikgigant', som Power kalder sig selv, har haft et hårdt og blodigt første år.

Resultatet for 2015 endte således i minus 132 millioner kroner, viser det nye regnskab for Power A/S.

Selskabet, der forrige år hed Expert Retail Danmark, har i løbet af året åbnet fire Power-varehuse, som ifølge regnskabet har været 'succefuld'.

Men samtidig er der blevet lukket flere Punkt1- og Expert-butikker, som også er en stor del af selskabet. Og selvom kæderne formentlig ikke er lige så iøjnefaldende, så har de kostet meget i forhold til omsætningen, der er styrtdykket fra 1,7 milliarder kroner til 1,05 milliarder.

'Utilfredsstillende'

Det blodige år har derfor også kostet på egenkapitalen, der er på minus 221 millioner kroner, hvilket har fået ejeren af Power A/S, Expert A/S, til at love en kapitaltilførsel på op mod 340 millioner kroner, så kæden kan holdes kørende.

Ikke overraskende skriver ledelsen i regnskabet, at 'årets resultat må betragtes som utilfredsstillende'.

Der er dog også store krav fra Expert-koncernen om, at omsætningen skal øges markant. For nylig blev et internt dokument offentliggjort af det svenske medie it24.se. Her fremgik det, at omsætningen i 2020 skal være på 3,5 milliarder kroner.

Derfor er planen også at fortsætte med at åbne nye Power-varehuse. I år er der dog ikke åbnet nogen endnu.

Der var ellers lang kø, da Power åbnede tilbage i oktober 2015. Se med her